Hoe flink kan jy oor die kunste dink? - Innibos
Hoe flink kan jy oor die kunste dink?
Innibos Kunstefees daag plaaslike feesgangers uit om hulle kennis oor die kunste- en vermaakbedryf te kom toets by 'n gesellige Flinkdink-vasvra op Donderdag, 29 April, en boonop die kans te staan om lekker pryse in te palm.
Die vasvra word gehou by Suikerbossie-teetuin en begin om 18:00 vir 18:30. Die inskryffooi is R100 per persoon en sluit 'n ete in. Daar sal 'n kontantkroeg beskikbaar wees. Spanne met van twee tot ses lede kan inskryf.
Alison Linde van Innibos verduidelik daar is ses kategorieë waarin die vasvra-meester Gery van Gelder sal vrae stel: musiek en kunstenaars, flieks, letterkunde, teater, Innibos-algemeen en laastens algemene kennis. "Ons gaan gesellig kuier terwyl ons mekaar uitdaag om flink te dink. Al kan ons nog nie 'n volwaardige fees hou nie, kan ons die feestelike solank in klein maat opdis," sê sy.
Die aantal plekke is beperk so flinkdinkers moenie gras onder die voete laat groei nie. Onthou ook dat Covid-regulasies sal geld.